Advies en hoop
Werkloos? Nee, jy is bloot in ’n oorgangsproses van een werk na die volgende. Dit is die eerste belangrike feit wat jy leer wanneer jy die mense by Jacob’s Well ontmoet, ” skryf Michael wat ’n vergadering by die Centurion-tak bygewoon het.
Krag in ons woorde
Die Bybel leer ons dat daar krag is in die woorde wat ons gebruik: “Deur die regte woorde te gebruik, kan ’n mens sy honger stil, hy kan genoeg kry om te eet deur wat hy sê.” Spreuke 18:20.
Ons moet positiewe woorde uitspreek. Vandag is dit slegte nuus wat hoofopskrifte haal, maar ons moet dinge altyd vanuit ’n positiewe uitgangspunt van geloof sien, en nie vanuit ongeloof nie. Die tien spioene wat uit die Beloofde Land teruggekeer het, het oor die reuse gesê: “Ons is soos sprinkane voor hulle.” Hulle moes net na die reuse vanuit God se perspektief gekyk het. As hulle dit gedoen het, sou hulle besef het dat die Bybel sê ons is “meer as oorwinnaars”.
Woorde ontketen emosies
Ons word onderrig dat ons baie versigtig moet wees oor die woorde wat ons gebruik om ons situasie te beskryf. Die woord ‘werkloos’ het al amper ’n vloekwoord in ons samelewing geword. Dit ontketen soveel negatiewe emosies. Die nega-tiwiteit van die woord veroorsaak dat ’n mens se kop hang.
Michael verduidelik verder watter impak die openbaring daarvan om ‘in ’n oorgangsproses van een werk na die volgende te wees’ op hom gemaak het: “Om jou sienswyse van ‘werkloos’ na ‘oorgangsproses van een werk na die volgende’ te verander, gee jou weer hoop. Dit is soos om vanuit ’n donker put op te kyk en die lig te sien. Vrydagoggende by Jacob’s Well hoor ons dat dit in orde is om soms ontmoedig te voel, maar hulle help jou om jou kop op te lig, en weer moed te skep. Om by ander mense te wees wat in soortgelyke situasies is, onderskraag ’n mens omdat jy besef dat jy nie die enigste een is nie. Om te hoor hoe eerlik ander is oor hoe hulle gevoel het voordat hulle by Jacob’s Well uitgekom het, laat ’n mens besef dat jy nie die enigste een is wat gedink het dat jou probleme onoorkomelik is nie. Om hier te wees, het my gevoel van eiewaarde herstel, want soms kan die duiwel jou laat voel asof jy ’n mislukking is. Hier word jy ondersteun deur mense wat verstaan waardeur jy gaan. Hulle omgee strek verder as net ’n koppie koffie. Hier leer jy dat daar altyd hoop is en dat jy die ondersteuning van ander het sodat jy uit daardie donker put kan klim en na die lewe met hernieude visie kan kyk. Dankie Here, vir plekke soos Jacob’s Well.”
Kies jou woorde
By Jacob’s Well verstaan ons dat dit baie spanningsvol kan wees om in ’n oorgangsproses van een werk na die volgende te wees; dus moedig ons jou aan om nooit moed te verloor te midde van die probleme nie. Niemand kan sê dat hulle nie probleme het nie. Probleme is deel van die lewe, maar jy het ’n keuse hoe jy die probleme gaan takel deur jou woorde versigtig te kies!
Die mag van die tong
Jou keuse om positief te wees, moet in jou spraak na vore kom. In die Bybel lees ons van Esegiël wat in ’n laagte omring was met droë bene. God het hom gevra: “Mens, kan daar in hierdie bene weer lewe kom?” Esegiël het geantwoord dat dit nie moontlik is nie, maar toe sê die Here dat hy die bene moet aanspreek en lewe oor hulle moet profeteer (Eseg 37:4-6). Die groot les hierin is dat ons ook in ’n situasie vol droë bene mag wees waar daar geen hoop is nie. Moenie tou opgooi nie!
Onthou hierdie kragtige woorde: “Dood en lewe is in die mag van die tong; en elkeen wat dit graag gebruik, sal die vrug daarvan eet.” Spreuke 18:21.
MYAN SUBRAYAN is in Durban gebore. Hy is ‘n lewensafrigter, spreker, en skrywer. Kontak hom by www.hope2overcome.org